**American School of Classical Studies at Athens** (*ASCSA*, kreik. Αμερικανική Σχολή Κλασικών Σπουδών στην Αθήνα, *Amerikanikí Scholí Klasikón Spoudón stin Athína*, "Amerikkalainen klassillinen koulu Ateenassa") on yhdysvaltalainen arkeologinen instituutti, joka toimii Ateenassa, Kreikassa. Se on yksi Kreikassa toimivista ulkomaisista arkeologisista instituuteista, joilla on lupa suorittaa maassa arkeologisia kaivauksia. Koulu toimii yksityisellä rahoituksella ja on voittoa tavoittelematon.

Historia
--------

American School of Classical Studies at Athens perustettiin vuonna 1881. Sen perusti yhdeksän yhdysvaltalaisen yliopiston muodostama konsortio yksityisellä rahoituksella. Koulu on suurin yhdysvaltalainen tutkimuskeskus ulkomailla Roomassa toimivan akatemian American Academy in Rome lisäksi, ja suurin kaikista Kreikassa toimivista ulkomaisista instituuteista.

Koulun ensimmäiset arkeologiset kaivaukset suoritettiin Thorikoksessa itäisessä Attikassa vuonna 1886. Koulun historian laajimmat, omat kaivaukset ovat olleet Antiikin Korintin kaivaukset, jotka alkoivat vuonna 1896, sekä Ateenan Agoran kaivaukset, jotka alkoivat vuonna 1931. Koulun kirjasto Blegen Library perustettiin vuonna 1882 ja toinen kirjasto Gennadius Library vuonna 1926.

Koulu sai Kreikan valtiolta arkeologisen koulun aseman vuonna 1928, ja näin se voi toimia amerikkalaisten tutkijoiden ja Kreikan kulttuuriministeriön välisenä virallisena linkkinä kaivausten suhteen. Koulu julkaisee antiikintutkimuksen alan tiedejulkaisua *Hesperia* vuodesta 1932.

Agoran arkeologisen alueen yhteyteen koulu rakennutti uudelleen Antiikin Agoran museona nykyisin toimivan Attaloksen stoan vuonna 1956, ja Korinttiin Antiikin Korintin arkeologisen museon. Samothrákille rakennettiin Samothrákin arkeologinen museo.

Tilat
-----

Koulu toimii Ateenassa Kolonákin kaupunginosassa Lykavittós-kukkulan juurella sijaitsevalla kampuksella. Kampuksella on tutkimus-, opetus-, toimisto- ja majoitustiloja. Koulun kirjastossa Blegen Libraryssä on noin 100 000 niteen kokoelmat antiikintutkimuksen alalta, ja toisessa kirjastossa Gennadius Libraryssä noin 120 000 niteen kokoelmat bysantintutkimuksen sekä tätä myöhemmän Kreikan tutkimuksen alalta. Cotsen Hallissa on 370-paikkainen auditorium, jota käytetään paitsi luento- ja konferenssitilana myös yleisötapahtumissa. Kampuksella toimii myös Wiener Laboratory, joka on arkeologian alan tutkimuslaboratorio. Loring Hall toimii tutkijoiden ja opiskelijoiden majoitustilana. Aivan kampusalueen vieressä toimii myös British School at Athens.

Koululla on vakituiset kaivaustalot eli kentällä sijaitsevat tutkimustilat Ateenan Agoralla, jossa sellaisena toimii Attaloksen stoa, sekä Korintissa.

Tutkimusprojekteja ja kaivauksia
--------------------------------

Koulun kaivaustalona ja Antiikin Agoran museona toimiva uudelleenrakennettu Attaloksen stoa Ateenan Agoralla.
American School of Classical Studies at Athens on vastuussa kaikista amerikkalaisten arkeologien Kreikassa suorittamista kaivaushankkeista ja hankkii niille luvat. Osan kaivauksista se suorittaa itse, kun taas osan suorittavat amerikkalaiset yliopistot, korkeakoulut ja tutkimusprojektit.

Koulun omat kaivauskohteet ovat:

* Ateenan Agora
* Korintti

Koulun tukemia pohjoisamerikkalaisten yliopistojen tutkimus- ja kaivauskohteita ovat olleet muun muassa:

* Agía Eiríni, Kéa - Ayia Irini Northern Sector Archaeological Project (AINSAP)
* Argos, Argolis
* Azoria, Kreeta - The University of North Carolina at Chapel Hill and Iowa State University Excavations at Azoria
* Argoksen Heraion
* Eretria, Euboia
* Gourniá, Kreeta
* Halieis, Argolis
* Isthmia, Korinthia - The University of Chicago Excavations at Isthmia / The Ohio State University Excavations at Isthmia
* Kavoúsi Kástro‎, Kreeta
* Kavoúsi Vrontás, Kreeta
* Kommós, Kreeta - The University of Toronto Excavations at Kommos
* Lerna, Argolis
* Lýkaio, Arkadia - Mt. Lykaion Excavation and Survey Project
* Móchlos, Kreeta
* Nemea - The University of California at Berkeley Excavations at Ancient Nemea
* Nestorin palatsi, Pýlos
* Nichória, Messenia
* Nymfoleptoksen luola, Itä-Attika
* Kenkhreai ja muut Saroninlahden satamat - Saronic Harbors Archaeological Research Project (SHARP)
* Olynthos, Makedonia
* Sikyon, Korinthia
* Sparta, Lakonia
* Suurten jumalten pyhäkkö, Samothráki
* Theba, Boiotia
* Thorikos, Itä-Attika
* Vrókastro, Kreeta

Lähteet
-------

1. 1 2 3 4  Vision, Mission and Philosophy American School of Classical Studies at Athens.  Arkistoitu 1.9.2017. Viitattu 4.9.2017.
2. 1 2 3  Affiliated North American Field Projects American School of Classical Studies at Athens.  Arkistoitu 14.8.2017. Viitattu 4.9.2017.
3. 1 2  Campus American School of Classical Studies at Athens.  Arkistoitu 11.9.2017. Viitattu 4.9.2017.
4. ↑  Excavations in the Athenian Agora American School of Classical Studies at Athens.  Arkistoitu 7.9.2017. Viitattu 4.9.2017.
5. ↑  Excavations in Ancient Corinth American School of Classical Studies at Athens.  Arkistoitu 3.10.2018. Viitattu 4.9.2017.

Kirjallisuutta
--------------

* Lord, L.: *A History of the American School of Classical Studies at Athens: An Intercollegiate Experiment, 1882-1942*.
* Shoe Meritt, L.: *A History of the American School of Classical Studies at Athens: 1939-1980*.

Aiheesta muualla
----------------

* Kuvia tai muita tiedostoja aiheesta **American School of Classical Studies at Athens** Wikimedia Commonsissa

* American School of Classical Studies at Athens (englanniksi)